**A büntetés-végrehajtás országos parancsnokának  
17/2015. (II.10) OP**

***s z a k u t a s í t á s a***

***a büntetés-végrehajtásnál foglalkoztatott, beutalási jogosultsággal rendelkező   
orvosok adatainak változásával kapcsolatos jelentési kötelezettségről***

A büntetés-végrehajtási szervezet belső szabályozási tevékenységéről szóló 2/2013.(IX.13.) BVOP utasítás 7. pontja alapján - figyelemmel a kötelező egészségbiztosítás ellátásairól szóló 1997. évi LXXXIII. törvényre, és a végrehajtásáról szóló 217/1997. (XII.1.) Kormányrendeletre - az alábbi szakutasítást adom ki.

1.  A szakutasítás hatálya kiterjed a Büntetés-végrehajtás Országos Parancsnokságra, az egészségügyi szolgáltatást nyújtó büntetés-végrehajtási intézetekre (továbbiakban: egészségügyi szolgáltatók), valamint az állományukban szolgálati, közalkalmazotti vagy egyéb munkavégzésre irányuló jogviszony, valamint vállalkozói szerződés keretében foglalkoztatott orvosokra.

2.  A büntetés-végrehajtás keretében nyújtott egészségügyi szolgáltatások finanszírozására egyrészről a Büntetés-végrehajtás Országos Parancsnoksága, másrészről az Országos Egészségbiztosítási Pénztár (továbbiakban: OEP) nevében eljáró Közép-magyarországi Területi Egészségbiztosítási Hivatal által kötött szerződés ad fedezetet.

3.  A finanszírozott egészségügyi szolgáltató az általa foglalkoztatott orvosok tevékenysége vonatkozásában anyagi felelősséget visel, és róluk az OEP által meghatározott, tételes személyi és egyéb adatokat köteles szolgáltatni, a jogosultságok (beutalási, utalványozási, keresőképtelenség elbírálás, stb.) pontos feltüntetésével.

4.  Az adatszolgáltatás elmaradása az orvosok jogosulatlan eljárását eredményezi, melynek jogi és anyagi következményei az egészségügyi szolgáltatót terhelik.

5.  A büntetés-végrehajtási szervezet által fenntartott fekvőbeteg egészségügyi szolgáltatók [Büntetés-végrehajtás Központi Kórház, Igazságügyi Megfigyelő és Elmegyógyító Intézet, Szegedi Fegyház és Börtön (Nagyfa) Belgyógyászat-Krónikus utókezelő részleg] esetében a változás jelentési kötelezettséget a Büntetés-végrehajtás Országos Parancsnokság Egészségügyi Főosztálya látja el az OEP honlapján található Orvos Bejelentő Program (OBP) szerint elektronikusan.

6.  A nem fekvőbeteg ellátást nyújtó, az Egészségbiztosítási Alap terhére nem finanszírozott egészségügyi szolgáltató által, a feladatkörébe tartozó közfinanszírozott egészségügyi szolgáltatás végzésére foglalkoztatott, beutalásra jogosult orvosok adatainak változásait az egészségügyi szolgáltató közvetlenül jelenti írásban a területileg illetékes, OEP nevében eljáró Egészségbiztosítási Hivatalnak. A jelentés alapja a saját hatáskörben kötött szerződés a fent nevezett hivatallal, és a foglalkoztatott orvosok által ellátható szaktevékenységre vonatkozó, a területileg illetékes Megyei Kormányhivatal Járási Hivatalának Járási Népegészségügyi Intézete által kiadott jogerős működési engedély.

7.  A változásjelentés határideje mindig a tárgyhót követő hónap 5. munkanapja.

8.  Ez a szakutasítás a kiadás napján lép hatályba. Ezzel egyidejűleg a büntetés-végrehajtásnál foglalkoztatott, gyógyszer, gyógyászati segédeszköz támogatással történő rendelésre jogosult orvosok adatainak változásával kapcsolatos jelentési kötelezettségről szóló 2-1/2/2006.(IK Bv.Mell.3.) OPáh intézkedés hatályát veszti.

**Csóti András bv.vezérőrnagy**országos parancsnok